{巩/言}光大師草書歌
作者：貫休
朝代：唐

paragraphs: 雪壓千峯橫枕上，窮困雖多還激壯。
看師逸蹟兩相宜，高適歌行李白詩。
海上驚驅山猛燒，吹斷狂煙著沙草。
江樓曾見落星石，幾回試發將軍砲。
別有寒雕掠絕壁，提上玄猨更生力。
又見吳中磨角來，舞槊盤刀初觸擊。
好文天子揮宸翰，御製本多推玉案。
晨開水殿教題壁，題罷紫衣親寵錫。
僧家愛詩自拘束，僧家愛畫亦局促。
唯師草聖藝偏高，一掬山泉心便足。